Súvislosti

Grécko bolo v nadväznosti na ukončenie programu makroekonomických úprav EMS začlenené do európskeho semestra pre koordináciu hospodárskych politík. Komisia s cieľom zohľadniť osobitné potreby a výzvy, ktorým Grécko čelí, zároveň s účinnosťou od 21. augusta 2018 aktivovala sprísnený dohľad podľa nariadenia (EÚ) č. 472/2013 a rozhodnutím Komisie z 20. februára 2019 ho predĺžila o ďalších šesť mesiacov.

Sprísnený dohľad predstavuje komplexný rámec na monitorovanie hospodárskeho vývoja a vykonávanie politík potrebných na zaistenie udržateľného oživenia hospodárstva. Stanovuje sa v ňom pravidelné hodnotenie najnovšieho hospodárskeho a finančného vývoja v Grécku, ako aj monitorovanie podmienok financovania krajiny a aktualizácie analýzy udržateľnosti dlhovej služby. Sprísnený dohľad takisto predstavuje základ pre hodnotenie celkového záväzku, ktorý Grécko dalo Euroskupine 22. júna 2018 a ktorý spočíva v tom, že krajina bude pokračovať a dokončí reformy prijaté v rámci programu makroekonomických úprav EMS a zabezpečí splnenie cieľov reforiem prijatých v rámci tohto programu a programov, ktorému mu predchádzali. V tomto kontexte predstavuje základ na monitorovanie vykonávania osobitných reformných záväzkov uvedených v prílohe k vyhláseniu Euroskupiny z 22. júna 2018 v oblasti i) fiškálnych a fiškálno-štrukturálnych reforiem, ii) sociálneho zabezpečenia, iii) finančnej stability, iv) trhu práce a trhu s výrobkami, v) privatizácie a vi) verejnej správy .

Toto je druhá správa o sprísnenom dohľade nad Gréckom a prijíma sa spolu so správou o Grécku vypracovanou v rámci európskeho semestra. Komisia v spolupráci s Európskou centrálnou bankou (ECB) a podľa vhodnosti s Medzinárodným menovým fondom (MMF) v kontexte sprísneného dohľadu uskutočňuje pravidelné hodnotiace misie s cieľom overiť dosiahnutý pokrok; EMS sa zúčastňuje tak v kontexte systému včasného varovania, ako aj v súlade s memorandom o porozumení z 27. apríla 2018 o pracovných vzťahoch medzi Komisiou a EMS. Pri vypracúvaní tejto správy prebehla v Aténach od 21. do 25. januára 2019 spoločná misia.

Na základe tejto správy by Euroskupina mohla prijať rozhodnutie o uvoľnení prvého súboru politicky podmienených dlhových opatrení v objeme 970 miliónov EUR. Euroskupina sa 22. júna 2018 dohodla, že balík opatrení na odpustenie dlhu Grécka by mal zahŕňať motiváciu na zabezpečenie, aby krajina silným a nepretržitým spôsobom vykonávala reformné opatrenia dohodnuté v programe. S týmto cieľom sa určité politicky podmienené dlhové opatrenia sprístupňujú Grécku na polročnom základe až do polovice roka 2022, a to pod podmienkou dodržiavania záväzkov súvisiacich s kontinuitou a dokončovaním reforiem a na základe pozitívnych správ v rámci sprísneného dohľadu. Medzi tieto dlhové opatrenia patrí: i) vrátanie súm zodpovedajúcich príjmom vyplývajúcim z hodnoty gréckych štátnych dlhopisov, ktoré majú v držbe centrálne banky v rámci programu pre trhy s cennými papiermi a dohody o čistých finančných aktívach, a ii) upustenie od zvýšenia marže úrokovej sadzby v rámci niektorých úverov poskytovaných z Európskeho nástroja finančnej stability.

Hospodársky výhľad

Podľa očakávaní Komisie reálny HDP v roku 2018 dosiahne mieru rastu 2 %, v roku 2019 sa zrýchli približne na 2,2 % a v roku 2020 na 2,3 % . Mali by sa posilniť domáce hnacie sily rastu (súkromná spotreba a investície), pričom príspevky z vonkajšieho sektora sa môžu znížiť vzhľadom na prognózu EÚ, v ktorej sa predpokladá hospodárske spomalenie a zvyšovanie dovozu.

Podmienky na trhu sa v druhej polovici roku 2018 naďalej zlepšovali. Miera nezamestnanosti v novembri 2018 klesla na 18,5 % z maximálnej úrovne 27,9 % v polovici roku 2013 a z úrovne 20,8 % zaznamenanej koncom roka 2017. Dlhodobá nezamestnanosť (13,5 % v 3. štvrťroku 2018) a nezamestnanosť mladých ľudí (39,1 % v novembri 2018) sú však naďalej na vysokých úrovniach. Vývoj miezd sa doteraz vyznačoval útlmom.

Celkovo možno konštatovať, že v oblasti rizík prevláda možnosť horšieho než očakávaného vývoja. Rast spotreby môže byť v roku 2019 vyšší, než sa očakávalo, ak sa nedávne zvýšenie minimálnej mzdy premietne do vyšších výdavkov na spotrebu. Prognóza sa však vyznačuje rizikami horšieho než očakávaného vývoja. V súvislosti s možnými mzdovými tlakmi existujú riziká ohrozujúce oživenie investícií aj výkonnosť vývozu, a to v dôsledku straty konkurencieschopnosti. Vysoká úroveň nesplácaných úverov, ktorá naďalej zaťažuje sprostredkovaciu schopnosť bánk, zvyšuje riziká v oblasti investícií. Globálne spomalenie – a najmä spomalenie v EÚ – môže napokon ďalej brzdiť hospodárske oživenie Grécka.

Fiškálne a fiškálno-štrukturálne politiky

Grécko v roku 2018 pravdepodobne v nadmernej miere splnilo cieľ primárneho prebytku 3,5 %, čo by bolo štvrtý rok za sebou, keď sa podarilo ciele prekročiť. Zohľadňujú sa v tom mzdové náhrady, ktoré boli uniformovaným príslušníkom bezpečnostných síl a iným verejným zamestnancom vyplatené v nadväznosti na súdne rozhodnutie, a vyplatenie transferov po preverení príjmov („sociálna dividenda“), pričom obe transakcie sa uskutočnili koncom roka 2018. Primárny prebytok môže na základe najnovších dostupných informácií prekročiť úroveň 3,7 %, s ktorou sa počíta v prognóze Komisie z jesene 2018. Výsledné údaje za rok 2018 budú k dispozícii v apríli 2019 a výška prekročenia v porovnaní s primárnym prebytkom bude okrem iného závisieť od nevyčerpania rozpočtových prostriedkov na verejné investície, čo je nežiaduci trend, ktorý je brzdou rastového potenciálu.

Predpokladá sa, že rozpočtom na rok 2019 prijatým v decembri 2018 sa zabezpečí dosiahnutie cieľa primárneho prebytku vo výške 3,5 % HDP, čím sa splní osobitný záväzok pre koniec roka 2018. Vplyv opatrení prijatých od schválenia rozpočtu na rok 2019 bude treba zohľadniť v strednodobej fiškálnej stratégii, ktorá sa má aktualizovať v máji 2019 a ktorej posúdenie bude tvoriť súčasť tretej správy o sprísnenom dohľade. Hoci uzákonenie zvýšenia minimálnej mzdy od februára 2019 vyvoláva určité obavy, pokiaľ ide o jeho celkový vplyv na hospodárstvo, z krátkodobého hľadiska bude mať v roku 2019 podľa očakávaní pozitívny čistý fiškálny vplyv. Na druhej strane orgány predĺžili úľavu na DPH na piatich ostrovoch v Egejskom mori, na ktorých sa nachádzajú utečenecké tábory, pričom jej budúce zrušenie bude súvisieť s uvoľnením migračných tlakov. Hoci bolo zrušenie tejto úľavy jedným zo záväzkov v rámci programu EMS, fiškálne náklady na jej predĺženie sú obmedzené (mierne nad 50 miliónov EUR). Vzhľadom na nadmerné prijímanie zamestnancov vo verejnom sektore tu okrem toho existujú náznaky tlakov na zvyšovanie mzdových výdavkov, čo treba riešiť.

Vláda informovala európske inštitúcie, že v blízkej budúcnosti nemá v úmysle prikročiť k revízii splátkových režimov v prípade daňového dlhu a dlhu na príspevkoch sociálneho zabezpečenia, keďže potrebuje uskutočniť ďalšiu technickú analýzu a úvahu. Dôležité je predchádzať negatívnym rizikám na strane verejných príjmov a zaistiť platobnú disciplínu, pretože toto boli hlavné ciele reforiem v oblasti výberu verejných príjmov prijatých počas trvania programov finančnej pomoci.

Grécke orgány začali s prípravnými prácami na posúdenie fiškálneho vplyvu a rizík vyplývajúcich zo súdnych rozhodnutí, ktoré sa týkajú reforiem prijatých v rámci programov finančnej pomoci. Podľa informácií, ktoré poskytli orgány, z rozhodnutia štátnej rady z roku 2015, ktorým sa zrušili určité prvky dôchodkovej reformy z roku 2012, vyplývajú zanedbateľné fiškálne náklady vzhľadom na veľmi nízky počet oprávnených žiadateľov. Táto otázka však nie je s konečnou platnosťou vyriešená, keďže niektoré súdy na nižšom stupni rozhodli proti obmedzenej oprávnenosti na kompenzačné platby a ešte nebol vydaný konečný rozsudok o kľúčových prvkoch dôchodkovej reformy z roku 2016. Ďalším dôležitým rozsudkom, ktorý štátna rada takisto ešte nevydala, sa týka znovuzavedenia sezónnych mzdových bonusov vyplácaných štátnym zamestnancom. Ak by štátna rad rozhodla v prospech ich znovuzavedenia, mohlo by to mať za následok značné fiškálne náklady vo výške 1,3 % HDP, z toho by 1,1 % HDP pripadalo na retroaktívne vyplatenie tohto záväzku a 0,2 % HDP na priebežné náklady. Grécke orgány napriek svojmu najnovšiemu vítanému úsiliu musia v tomto úsilí pokračovať a zachovávať ostražitosť. Grécke orgány by mali naďalej monitorovať fiškálne riziká vrátane rozsudkov súdov a vyzývajú sa, aby prijali prípadné kompenzačné opatrenia potrebné na splnenie strednodobých fiškálnych cieľov v kontexte strednodobej fiškálnej stratégie a jej ročných aktualizácií. V prípade súdnych rozhodnutí, ktorými by sa zrušili hlavné štrukturálne prvky reforiem dohodnutých v rámci programu, by sa opakujúce sa fiškálne dôsledky takýchto rozhodnutí museli vo veľkej miere riešiť reformami/opatreniami v tej istej oblasti politiky.

Grécko naďalej dosahovalo pokrok pri uskutočňovaní reformy určovania jednotnej dane z nehnuteľností (ENFIA) v súlade so svojim osobitným záväzkom do polovice roka 2019. Vytvoril sa právny rámec pre nový systém oceňovania nehnuteľností, zriadilo sa oddelenie určovania dane z nehnuteľností a začali sa uskutočňovať dva hlavné IT projekty s cieľom elektronicky zmapovať hranice zón a systematizovať zber údajov o nehnuteľnostiach.

Hoci sa nepodarilo splniť osobitný záväzok pre koniec roka 2018, a to dosiahnuť úroveň 12 000 stálych zamestnancov v nezávislej agentúre pre verejné príjmy (IAPR), v nadchádzajúcich mesiacoch existuje priestor na ďalšie prijímanie zamestnancov. Celkovo sa počet zamestnancov v tejto agentúre počas roka 2018 znížil z 11 682 na 11 492 osôb. Medzi dôvody tohto nedostatku patria omeškania v rámci prebiehajúceho náboru daňových/colných úradníkov a vyšší počet odchodov zo zamestnania, než sa očakávalo (najmä do dôchodku), ale aj pomerne vysoká miera ponúk, ktoré agentúra predĺžila, no ktoré úspešní uchádzači zamietli. Okrem toho nedávno zavedený program mobility zatiaľ nepriniesol očakávané výsledky, pokiaľ ide o počet presunov do agentúry. Orgány poskytli záruky týkajúce sa konkrétnych opatrení, ktoré sa majú prijať s cieľom zabezpečiť splnenie osobitného záväzku pre koniec roka 2019, ktorým je 12 500 stálych zamestnancov. Patria medzi ne opatrenia na ďalšie uľahčenie presunov zamestnancov do agentúry v rámci programu mobility a následne na dokončenie reformy v oblasti ľudských zdrojov, čo agentúre umožní prilákať a udržať si svojich zamestnancov.

S cieľom zabezpečiť splnenie záväzku týkajúceho sa počtu zamestnancov sa ďalej prehĺbi celková reforma výberu príjmov a v záujme zvýšenia celkovej operačnej kapacity a efektívnosti agentúry vo viacerých oblastiach príslušné orgány prijali súbor doplnkových opatrení:

·Agentúra prijala svoj akčný plán reforiem („koncepciu“) na roky 2019 – 2021. V koncepcii sa stanovujú konkrétne opatrenia a investície, ktoré budú potrebné na ďalšiu transformáciu agentúry na modernú, pružnú a účinnú organizáciu. Orgány sa zaviazali pokryť dodatočné finančné prostriedky potrebné na všetky opatrenia, ktoré sa majú realizovať (jednorazová platba 75 miliónov EUR a každoročné náklady 5 miliónov EUR).

·Generálny sekretariát pre informačné systémy (je súčasťou ministerstva financií) a agentúra dosiahli dohodu o ročnom finančnom krytí (5 miliónov EUR v roku 2019) na obstaranie IT infraštruktúry/nástrojov pre agentúru.